
BEVEZETÉS

A szociális igazgatásról és szociális ellátásokról szóló 1993. évi III. törvény 92.§ (3) bekezdése alapján a legalább kétezer lakosú települési önkormányzat a településen élő szociálisan rászorult személyek részére biztosítandó szolgáltatási feladatok meghatározása érdekében - jogszabályban meghatározottak szerint - szolgáltatástervezési koncepciót készít. 

Szociális ellátások szempontjából rászorulók főként:
- a beteg, egyedülálló idős személyek,
- az aktív korú munkanélküliek,
- a csökkent munkaképességű aktív korú lakosság.

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000.(I.7.) SZCSM rendelet 111/A.§ (1) bekezdése szerint a szolgáltatástervezési koncepció tartalmazza különösen
a) a lakosságszám alakulását, a korösszetételt, a szolgáltatások iránti igényeket,
b) az ellátási kötelezettség teljesítésének helyzetét, az ütemtervet a szolgáltatások biztosításáról,
c) a szolgáltatások működtetési, finanszírozási, fejlesztési feladatait, az esetleges együttműködés kereteit,
d) az egyes ellátotti csoportok, így az idősek, fogyatékos személyek, hajléktalan személyek, pszichiátriai betegek, szenvedélybetegek sajátosságaihoz kapcsolódóan a speciális ellátási formák, szolgáltatások biztosításának szükségességét.

A szolgáltatástervezési koncepció tartalmát a helyi önkormányzat kétévente köteles felülvizsgálni és aktualizálni.


I. A község általános jellemzői

I.1. Sajószöged Borsod-Abaúj-Zemplén megye déli részén, Tiszaújvárostól 5 km-re 
      helyezkedik el, sík fekvésű. 
      Területe 1362 km², ebből belterület 126 ha, zártkert 61 ha, külterület 1.175 ha.

I.2.A lakónépesség alakulása:
			- 2014.: 2.211 fő
			- 2015.: 2.201 fő	
- 2016.: 2.205 fő
			- 2017.: 2.268 fő	
- 2018. december 31-én.: 2.292 fő.

Korösszetétel 2018.12.31-én:
	Népesség életkora
	Nő (fő)
	Férfi (fő)
	Összesen (fő)

	100+
	0
	0
	0

	95-99
	1
	0
	1

	90-94
	4
	2
	6

	80-89
	40
	21
	61

	70-79
	100
	77
	177

	60-69
	193
	191
	384

	19-59
	594
	661
	1255

	3-18
	159
	169
	328

	0-3
	42
	38
	80

	Teljes népesség
	1133
	1159
	2292


A lakosok közül majdnem 400 fő özvegy, vagy elvált családi állapotú.

I.3.A fenti adatokból megállapítható, hogy 

· a lakosságszám tartósan meghaladja a 2200 főt, a nők és férfiak száma közel azonos. 

· A település lakosságának közel 1/3-a (629 fő) 60 éven felüli, közülük kb. 100 fő él egyszemélyes háztartásban. 

· A 60 éven aluli rehabilitációs vagy rokkantsági ellátásban részesülők száma (akik ezt a tényt az önkormányzathoz bejelentették): 17 fő.

· A 2019.02.20-ai állapot szerint a munkavállalási korúak (15-64 évesek) száma 1.555 fő volt. Nagy hányaduk az iparban dolgozik, de a község gazdasági életében a mezőgazdasági vállalkozások is jelentős szerepet játszanak. 

2012-ben 125, 2015-ben 90, 2018. év október hónapban 67 fő álláskeresőt tartottak nyilván településünkön.
A 2019. év február havi adatok szerint a nyilvántartott álláskeresők száma: 65 fő, ami a munkavállalási korú népesség 4,18%-a.
A 65 főből: 	- járadék, vagy segély típusú ellátásban részesülők száma: 17 fő,
- aktív korúak ellátásában részesülők száma: 15 fő.
 	
A közfoglalkoztatásban részt vevők havi átlagos száma 2016. évben még 16 fő volt, addig 2018-ban a havi átlagos létszám 7 főre csökkent.
2019. április hónapban 5 fő dolgozik közfoglalkoztatásban Önkormányzatunknál.
Célunk továbbra is a közfoglalkoztatás biztosításával a tartósan álláskeresők foglalkoztatása.

II. Személyes gondoskodást nyújtó szociális szolgáltatások

A szociálisan rászorultak részére személyes gondoskodást nyújtó ellátásokat kell biztosítani.
A gondoskodás főbb formái a szociális alap- és szakosított ellátás.
A személyes gondoskodás különféle formáinak és típusainak biztosításában az egyes önkormányzatok feladata eltérő, igazodva az állandó népesség számához.

II.1. Alapellátások

A település alapellátásának biztosítása a szociális igazgatásról szóló 1993. évi III. törvény, valamint Sajószöged Községi Önkormányzat Képviselő-testületének a pénzben és természetben nyújtható szociális ellátásokról szóló 7/2018.(VIII.31.) önkormányzati rendelete alapján történik.

Az alapellátás feladata a segítségnyújtás a szociálisan rászorulók részére önálló életvitelük fenntartásában saját otthonukban, lakókörnyezetükben, valamint egészségi állapotukból vagy más okból származó problémáik megoldásában.

A személyes gondoskodás keretébe tartozó szociális alapszolgáltatások formái településünkön:	- étkeztetés
			- házi segítségnyújtás
			- jelzőrendszeres házi segítségnyújtás
			- családsegítés.

2018. évben az ellátásokra fordított összeg:
	Ellátás megnevezése:
	Összeg:

	Étkeztetés
	befolyt térítési díjak: 3.803 e Ft
dologi kiadás: 5 426 e Ft

	Házi segítségnyújtás
	személyi jellegű kiadás: 3.744 e Ft
befolyt térítési díjak: 17 e Ft
dologi kiadás: 344 e Ft

	Jelzőrendszeres házi segítségnyújtás
	232 e Ft


	Családsegítés
	személyi jellegű kiadás: 4.079 e Ft
dologi kiadás: 35 e Ft




	Ellátás megnevezése:
	Igénybevevők száma
	Várakozók száma (2019.04.23.)

	
	2018. évben
	2019.03.31.
	

	Étkeztetés
	44 fő – 
ebből kiszállítással: 17 fő
	49 fő – 
ebből kiszállítással: 19 fő
	0

	Házi segítségnyújtás
	3 fő

	0 fő
	0

	Jelzőrendszeres házi segítségnyújtás
	12 fő

	12 fő
	0

	Családsegítésben részesülők
	4 fő

	2 fő
	0

II.1./A. 
Az étkeztetés keretében azoknak a szociálisan rászorultaknak a legalább napi egyszeri meleg étkezéséről kell gondoskodni, akik azt önmaguk, illetve eltartottjaik részére tartósan vagy átmeneti jelleggel nem képesek biztosítani, különösen
	- koruk,
	- egészségi állapotuk,
	- fogyatékosságuk, pszichiátriai betegségük,
	- szenvedélybetegségük, vagy
	- hajléktalanságuk miatt.

Az étkeztetés alapszolgáltatás igénybevétele szempontjából a vonatkozó helyi rendelet alapján szociálisan rászorultak azok, akiknek a jövedelme nem haladja meg a mindenkori minimálbér ötszörösét.

Az étkeztetést Önkormányzatunk a Sajószögedi ÁMK óvoda konyhájáról munkanapokon biztosítja. Az óvoda nyári zárva tartása idején az étkeztetés vásárolt szolgáltatással kerül megoldásra.
Pályázat keretében modern és korszerű eszközökkel sikerült fejlesztenünk az óvodai konyhát, amely most már 250 fő ellátására van hitelesítve.

Az étkeztetést igénybe vevők száma az előző évhez képest kisebb növekedést mutat, és emelkedett azon étkezők száma is, akik az ebédet kiszállítással kapják meg. 
2019.04. hónaptól az ebéd kiszállítását végző gondozónő nyugdíj előtti felmentési idejét tölti, így a Sajószögedi Községüzemeltetési Kft. segítségével oldjuk meg a kiszállítást.

II.1./B. 
A házi segítségnyújtás keretében a szolgáltatást igénybe vevő személy saját lakókörnyezetében kell biztosítani az önálló életvitel fenntartása érdekében szükséges ellátást.

A házi segítségnyújtás keretében szociális segítést vagy – a szociális segítés tevékenységeit is magába foglaló – személyi gondozást kell nyújtani.
- Szociális segítés keretében biztosítani kell:
a.) a lakókörnyezeti higiénia megtartásában való közreműködést,
b.) a háztartási tevékenységben való közreműködést,
c.) a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,
d.) szükség esetén a bentlakásos szociális intézménybe történő beköltözés segítését.
-Személyi gondozás keretében biztosítani kell
a.) az ellátást igénybe vevővel a segítő kapcsolat kialakítását és fenntartását,
b.) a gondozási és ápolási feladatok elvégzését,
c.) a szociális segítés keretében biztosított feladatok elvégzését.

Önkormányzatunktól a házi segítségnyújtás ellátást senki sem igényelte. A gondozónő 2019.04. hónaptól nyugdíj előtti felmentési idejét tölti, szükség esetén helyettesítése szakképzett személlyel kötött megállapodással megoldható.
Településünkön már több éve egy egyházi fenntartású szolgáltató 10-15 ember részére biztosítja folyamatosan a házi segítségnyújtást.

Mivel a házi segítségnyújtás kötelező önkormányzati feladat, megfelelő képesítéssel rendelkező gondozóra van szükség, mert az ellátásra bármikor igény merülhet fel, ezért a lehető leghamarabb meg kell vizsgálni, hogy a továbbiakban milyen formában (pl. más szolgáltatóval történő megállapodással) tudjuk megfelelő színvonalon, hatékonyan és gazdaságosan biztosítani az ellátást.

II.1./C. 
Az idős emberek biztonságérzetét erősíti a jelzőrendszeres házi segítségnyújtás. Az idős, gondozásra, ápolásra szoruló, család nélkül maradt emberek egyik legsúlyosabb problémája, hogy ünnepnapokon, hétvégén és éjjelente senkivel sem tudják felvenni a kapcsolatot és előfordulhat, hogy baj esetén nem érkezik meg időben a segítség. 
A jelzőrendszeres házi segítségnyújtás a saját otthonukban élő, egészségi állapotuk és szociális helyzetük miatt rászoruló, a segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás.
A jelzőrendszeres házi segítségnyújtás keretében biztosítani kell
a.) az ellátott személy segélyhívása esetén az ügyeletes gondozónak a helyszínen történő haladéktalan megjelenését,
b.) a segélyhívás okául szolgáló probléma megoldása érdekében szükséges azonnali intézkedések megtételét,
c.) szükség esetén további egészségügyi vagy szociális ellátás kezdeményezését.

A megoldás egy elektronikus segélyhívó rendszeren alapul, amihez egy non-stop ügyeleti rendszer kapcsolódik. Ezt a szolgáltatást a Tiszaújvárosi Humánszolgáltató Központ működteti. 
A jelzőrendszeres házi segítségnyújtásban részesülők száma változatlan, a szolgáltató 12 db segélyhívó eszközt biztosít.


II/1./D. A családsegítés keretében az önkormányzat segítséget nyújt a szociális vagy mentálhigiénés problémái illetve egyéb krízishelyzet miatt segítségre szoruló személyeknek, családoknak az ilyen helyzethez vezető okok megelőzése, valamint az életvezetési képesség megőrzése céljából.

A családsegítés keretében biztosítani kell:
d.) a szociális, életvezetési és mentálhigiénés tanácsadást,
e.) az anyagi nehézségekkel küzdők számára a pénzbeli, természetbeni ellátásokhoz, továbbá a szociális szolgáltatásokhoz való hozzájutás megszervezését,
f.) a szociális segítőmunkát, így a családban jelentkező működési zavarok, illetve konfliktusok megoldásának elősegítését,
g.) a közösségfejlesztő programok szervezését, valamint egyéni és csoportos készségfejlesztést,
h.) a tartós munkanélküliek, a fiatal munkanélküliek, az adósságterhekkel és lakhatási problémákkal küzdők, a fogyatékossággal élők, a krónikus betegek, a szenvedélybetegek, a pszichiátriai betegek, a kábítószer-problémával küzdők, illetve egyéb szociálisan rászorult személyek és családtagjaik részére tanácsadás nyújtását,

i.) a kríziskezelést, valamint a nehéz élethelyzetben élő családokat segítő szolgáltatásokat,
j.) a nagy létszámú intézmények átalakítását követően támogatott lakhatást igénybe vevők utánkövetését biztosító esetmenedzseri feladatokat.

A család- és gyermekjóléti szolgálatot 1 fő családsegítő látja el a Sajószögedi ÁMK intézményi keretein belül.

2018. évben családsegítésben 4 fő részesült, egyszeri tanácsadásra pedig 31 fő kereste fel a gondozót. 2019. április hónapban 2 fő részesül családsegítésben.


II.2. Szakosított ellátások

Az alapellátás keretében – életkoruk, egészségi állapotuk, valamint szociális helyzetük miatt – nem gondozható rászorultakról az állapotuknak és helyzetüknek megfelelő szakosított ellátási formában kell gondoskodni.
Településünkön nem működik szakosított ellátás, a lakosoktól erre vonatkozó igény nem jelentkezett.
Természetesen tájékoztatást, segítséget nyújtunk azon személyeknek, akik ápolást, gondozást nyújtó intézményt keresnek.



III. Megállapítások, feladatok

III/A.
Az önkormányzatunk által kötelezően ellátandó szociális alapszolgáltatások biztosításához a személyi és tárgyi feltételek adottak, a finanszírozás megoldott.
Az ellátásokhoz való hozzáférés biztosított, a polgármesteri hivatal dolgozójától, a családsegítőtől, illetve étkeztetés esetében az élelmezésvezetőtől is informálódhatnak az ellátások igénybevételének lehetőségéről.
Megállapítható, hogy az Önkormányzat által biztosított ellátások minősége az elmúlt években általánosan jó színvonalú volt, másfajta szociális ellátások iránti igény a lakosság részéről nem érkezett.

Az Önkormányzat önként vállalt feladatként 
· a helyi rendeletében meghatározott feltételeknek megfelelő időskorúak (2018. évben 132 fő) részére szemétszállítási díjfizetési mentességet, 
· év végén a 60 éven felüli lakosok (2018. évben 616 fő) részére egyszeri, 5.000,-Ft/fő pénzbeli támogatást,
· a 60 év alatti rehabilitációs vagy rokkantsági ellátásban részesülők részére (2018. évben 17 fő) egyszeri, 5.000,-Ft/fő pénzbeli támogatást
biztosított.

Településünkön 2016.11.23-a óta működik az Idősügyi Tanács. Minden évben megrendezésre kerül a Szépkorúak hete, illetve nyugdíjasklubok, népdalkör és kézimunka klub is működik, melyek lehetőséget adnak az időseknek, hogy szabadidejüket tartalmasan tölthessék el.

A Képviselő-testület 78/2018.(XI.29.) sz. határozatával elfogadta a 2018-2023. évre vonatkozó Helyi Esélyegyenlőségi Programot, mely részletesen tartalmazza a településen élők helyzetét és megfogalmazza azokat az intézkedéseket, amelyekkel megelőzhető a hátrányos megkülönböztetés, illetve megvalósulhat az idősek, hátrányos helyzetűek, fogyatékkal élők esélyegyenlősége.


III/B.
Célunk továbbra is a kötelező alapellátási feladatok teljes körű biztosítása, a jogosultak minél szélesebb körének bevonása a rendszerbe, és a szolgáltatások minőségének megőrzése.

Ennek érdekében a feladataink folyamatosan, illetve 2020. december 31-ig:
· a lakosok széleskörű tájékoztatása az igénybe vehető szolgáltatásokról,
· továbbra is biztosítani kell a szolgáltatások ellátásához szükséges személyi és tárgyi feltételeket,
· állandó megoldást kell találni a szociális étkeztetés kiszállítására,
· meg kell vizsgálni, hogy milyen formában biztosítható, hogy a házi segítségnyújtás megfelelő színvonalon, hatékonyan és gazdaságosan működjön,
· az Önkormányzat önként vállalt feladatainak további biztosítása,
· a mozgásukban korlátozott, idős emberek kertjének gondozása, a fűnyírás a Sajószögedi Községüzemeltetési Kft. közreműködésével továbbra is biztosítva legyen, figyelembe véve a rászorultságot,
· amennyiben igény merül fel újabb ellátási formákra, annak lehetőségét meg kell vizsgálni, valós igényeket fel kell mérni,
· pályázati lehetőségek figyelemmel kísérése.


Sajószöged, 2019. április 24.				          

   dr. Boros István 
								              címzetes főjegyző
                
